Ehdotus: Euroopan unionin ja Bosnia ja Hertsegovinan yhteinen julistus poliittisesta vuoropuhelusta



Virallinen lehti nro C 240 , 07/10/2003 s. 0002 - 0002



Ehdotus: Euroopan unionin ja Bosnia ja Hertsegovinan(1) yhteinen julistus poliittisesta vuoropuhelusta (2003/C 240/02) Thessalonikissa 21. kesäkuuta 2003 pidetyssä EU:n ja Länsi-Balkanin huippukokouksessa tehtyjen sitoumusten mukaisesti Euroopan unioni ja Bosnia ja Hertsegovina (jäljempänä "sopimuspuolet") ilmaisevat halunsa vahvistaa ja tehostaa keskinäisiä suhteitaan politiikan aloilla. Näin ollen osapuolet sopivat säännöllisen poliittisen vuoropuhelun aloittamisesta, joka myötäilee ja lujittaa niiden lähentymistä, tukee Bosnia ja Hertsegovinassa tapahtuvia poliittisia ja taloudellisia muutoksia ja edistää uusien yhteistyömuotojen luomista, erityisesti ottaen huomioon Bosnia ja Hertsegovinan aseman mahdollisena Euroopan unionin jäsenehdokkaana. Yhteisiin arvoihin ja pyrkimyksiin perustuvan poliittisen vuoropuhelun tavoitteena on: 1. lujittaa demokratian periaatteita ja instituutioita sekä ihmisoikeuksien kunnioittamista, myös sitä, että kansalliseen vähemmistöön kuuluvat henkilöt voivat käyttää oikeuksiaan täysimääräisesti, 2. edistää alueellista yhteistyötä, hyvien naapuruussuhteiden kehittämistä ja kansainvälisen oikeuden mukaisten velvoitteiden täyttämistä, myös tinkimättä ja selkeästi ilmaistua yhteistyötä entisen Jugoslavian alueen kansainvälisen rikostuomioistuimen kanssa, 3. helpottaa Bosnia ja Hertsegovinan liittymistä mahdollisimman tiiviisti Euroopan poliittiseen ja taloudelliseen valtavirtaan omien ansioidensa ja saavutustensa pohjalta, 4. lisätä sopimuspuolten kantojen lähentymistä sellaisissa kansainvälisissä asioissa, joilla todennäköisesti on suuri vaikutus sopimuspuoliin, mukaan lukien yhteistyö terrorismin ja järjestäytyneen rikollisuuden torjunnassa ja muilla oikeus- ja sisäasioiden alaan kuuluvilla aloilla, 5. mahdollistaa se, että kumpikin sopimuspuoli ottaa päätöksentekoprosessissaan huomioon toisen sopimuspuolen kannan ja edut, 6. lisätä turvallisuutta ja vakautta koko Euroopassa ja erityisesti Kaakkois-Euroopassa tekemällä yhteistyötä aloilla, jotka kuuluvat Euroopan unionin yhteiseen ulko- ja turvallisuuspolitiikkaan. Sopimuspuolten välinen poliittinen vuoropuhelu tapahtuu säännöllisten neuvottelujen, yhteydenottojen ja asianmukaisen tietojenvaihdon kautta erityisesti seuraavasti: 1. Bosnia ja Hertsegovinan edustajien ja troikan kokoonpanossa olevien Euroopan unionin edustajien korkean tason tapaamiset, 2. keskinäinen tietojenvaihto ulkopoliittisista päätöksistä käyttäen täysimääräisesti hyväksi diplomaattikanavia, myös kahdenvälisellä tasolla kolmansissa maissa ja monenvälisillä foorumeilla, kuten Yhdistyneissä Kansakunnissa, Etyjissä, Euroopan neuvostossa ja muissa kansainvälisissä järjestöissä, 3. yhteydet parlamenttitasolla, 4. kaikki muut keinot, joilla voidaan edistää sopimuspuolten välisen poliittisen vuoropuhelun lujittamista ja kehittämistä. Poliittista vuoropuhelua käydään myös EU:n ja Länsi-Balkanin foorumin, Thessalonikissa järjestetyssä EU-Länsi-Balkanin huippukokouksessa perustetun monenvälisen poliittisen foorumin, yhteydessä. (1) Neuvoston 29 päivänä syyskuuta 2003 hyväksymä teksti.